57. ΑΠΟΦΑΣΗ ΠΡΟΕΔΡΟΥ ΤΗΣ ΒΟΥΛΗΣ ΤΩΝ ΕΛΛΗΝΩΝ της 30/30 Νοεμ.1990(ΦΕΚ Α΄163) Απόφαση της Ολομέλειας της Βουλής των Ελλήνων για τη σύσταση «Λογαριασμού αλληλοβοηθείας Βουλευτών, Ευρωβουλευτών». Έχοντας υπόψη: 1)Το άρθρ.65 του Συντάγματος. 2)Το άρθρ.150 του Κανονισμού της Βουλής (Μέρος Β΄-Προσωπικό). 3)Την από 29 Νοεμ.1990 ομόφωνη απόφαση της Διάσκεψης των Προέδρων. 4)Την κατά την Α΄συνεδρίαση της 29 Νοέμ.1990 απόφαση της Ολομέλειας της Βουλής κατά την οποία ψηφίσθηκε ομόφωνα πρόταση του Προέδρου της Βουλής «Για τη σύσταση «Λογαριασμού αλληλοβοηθείας Βουλευτών, Ευρωβουλευτών», παραγγέλουμε: Τη δημοσίευση στην Εφημερίδα της Κυβερνήσεως της απόφασης αυτής που έχει ως εξής: ΑΠΟΦΑΣΗ ΤΗΣ ΟΛΟΜΕΛΕΙΑΣ ΤΗΣ ΒΟΥΛΗΣ ΤΩΝ ΕΛΛΗΝΩΝ Για τη σύσταση «Λογαριασμού αλληλοβοηθείας Βουλευτών, Ευρωβουλευτών».  Η ΒΟΥΛΗ ΤΩΝ ΕΛΛΗΝΩΝ ΄Εχοντας υπόψη: Τη συζήτηση που έγινε στην Ολομέλεια της Βουλής στη Συνεδρίαση ΟΗ΄/12.11.1990 κατά την οποία διαπιστώθηκε ότι υπάρχουν περιπτώσεις που είναι αναγκαία η χορήγηση χρηματικών βοηθημάτων σε βουλευτές, ευρωβουλευτές, πρώην βουλευτές, πρώην ευρωβουλευτές και στις οικογένειές τους για την αντιμετώπιση δυσκόλων περιστατικών και καταστάσεων, αποφασίζει ομόφωνα Τη σύσταση «Λογαριασμού αλληλοβοηθείας Βουλευτών, Ευρωβουλευτών», με σκοπό τη εξασφάλιση χρηματικών ποσών για τη χορήγηση χρηματικών βοηθημάτων στους βουλευτές, ευρωβουλευτές, πρώην βουλευτές, ευρωβουλευτές και στις οικογένειές τους για την αντιμετώπιση δυσκόλων περιστατικών και καταστάσεων.  Στο λογαριασμό αυτό μετέχουν υποχρεωτικά οι εν ενεργεία Βουλευτές και Ευρωβουλευτές οι οποίοι και συνεισφέρουν σ’ αυτόν με κράτηση που γίνεται από την καταβαλλόμενη σ’ αυτούς μηνιαία βουλευτική αποζημίωση.  Κατά την πρώτη συμμετοχή μέλους της Βουλής των Ελλήνων στο λογαριασμό παρακρατείται το ποσό των 10.000 δραχμών από τη βουλευτική του αποζημίωση. Δια δε το μέλος του Ευρωπαϊκού Κοινοβουλίου ποσό 20.000 δραχμών.  Η μηνιαία εισφορά ορίζεται αντιστοίχως σε 1.000 και 2.000 δραχμές.  Τα πιο πάνω ποσά των 10.000 δραχ., 20.000 δραχ., 1.000 δραχ.και 2.000 δραχ.αντίστοιχα μπορεί να αναπροσαρμόζονται με απόφαση του Προέδρου της Βουλής μετά από σύμφωνη γνώμη της Διασκέψεως των Προέδρων.  Ο «Λογαριασμός αλληλοβοηθείας» μπορεί με απόφαση του Προέδρου της Βουλής να ενισχύεται με επιχορήγηση από τον Προϋπολογισμό της Βουλής. Η δαπάνη αυτή θα βαρύνει το σχετικό Κωδικό των επιχορηγήσεων του Προϋπολογισμού της Βουλής. Επίσης ο Λογαριασμός αυτός μπορεί να ενισχύεται από παροχές ή επιχορηγήσεις Τρίτων, τις οποίες αποδέχεται ο Πρόεδρος της Βουλής, μετά από σύμφωνη γνώμη της Διασκέψεως των Προέδρων.  Ο «Λογαριασμός αλληλοβοηθείας» τηρείται από τον Πρόεδρο της Βουλής, ο οποίος και διαχειρίζεται αυτόν, με τη βοήθεια του Ειδικού Λογιστηρίου της Βουλής.  Οι εισφορές – κρατήσεις, επιχορηγήσεις και οποιεσδήποτε άλλες παροχές για το Λογαριασμό κατατίθενται αμέσως σε έντοκο τραπεζικό Λογαριασμό, ο οποίος ανοίγεται προς τούτο  στο Υποκατάστημα της Εθνικής Τράπεζας που εδρεύει στη Βουλή επ’ ονόματι «Βουλή των Ελλήνων». Ο Πρόεδρος της Βουλής εξουσιοδοτείται για το άνοιγμα του ως άνω Λογαριασμού και τη ρύθμιση των λεπτομερειών που θα προκύψουν από την τήρηση του Λογαριασμού. Οι αναλήψεις εκ του Λογαριασμού αυτού ενεργούνται δι’ εντολών ή επιταγών που υπογράφονται από τον Πρόεδρο της Βουλής τον οποίον απόντα ή κωλυόμενο αναπληρώνουν οι Αντιπρόεδροι κατά την τάξη εκλογής τους.  Τα χρηματικά βοηθήματα στους Βουλευτές, Ευρωβουλευτές, πρώην Βουλευτές, πρώην Ευρωβουλευτές και στις οικογένειές τους, παρέχονται με απόφαση του Προέδρου της Βουλής, ύστερα από σύμφωνη γνώμη της Διασκέψεως των Προέδρων.  Με απόφαση του Προέδρου της Βουλής μπορεί να ρυθμίζεται κάθε λεπτομέρεια που είναι αναγκαία για την εφαρμογή της παρούσας απόφασης.  (Αντί για τη σελ. 192,787) Σελ. 192,787(α) Τεύχος 1170-Σελ.35 Βουλή 1.Ζ.δ.57 